CELEX: 62013CN0418
Language: lt
Date: 2013-07-23 00:00:00
Title: Byla C-418/13: 2013 m. liepos 23 d. Corte costituzionale (Italija) pateiktas prašymas priimti prejudicinį sprendimą byloje Napolitano ir kt. prieš Ministero dell'Istruzione, dell'Università e della Ricerca

26.10.2013   
            
            
               LT
            
            
               Europos Sąjungos oficialusis leidinys
            
            
               C 313/7
            
         2013 m. liepos 23 d.Corte costituzionale (Italija) pateiktas prašymas priimti prejudicinį sprendimą byloje Napolitano ir kt. prieš Ministero dell'Istruzione, dell'Università e della Ricerca
   
   (Byla C-418/13)
   2013/C 313/13
   Proceso kalba: italų
   
      Prašymą priimti prejudicinį sprendimą pateikęs teismas
   
   Corte costituzionale
   
      Šalys pagrindinėje byloje
   
   
      Ieškovai: Carla Napolitano, Salvatore Perrella, Gaetano Romano, Donatella Cittadino, Gemma Zangari
   
      Atsakovė: Ministero dell'Istruzione, dell'Università e della Ricerca
   
   
      Prejudiciniai klausimai
   
   
               1.
            
            
               Ar 1999 m. birželio 28 d. Tarybos direktyvos 1999/70/EB (1) priede esančio Europos profesinių sąjungų konfederacijos (ETUC), Europos pramonės ir darbdavių konfederacijų sąjungos (UNICE) ir Europos įmonių, kuriose dalyvauja valstybė, centro (CEEP) bendrojo susitarimo dėl darbo pagal terminuotas sutartis 5 punkto 1 dalį reikia aiškinti taip, kad pagal ją draudžiama taikyti 1999 m. gegužės 3 d. Įstatymo Nr. 124 dėl skubių nuostatų, susijusių su mokyklos personalu, 4 straipsnio 1 dalies baigiamąją nuostatą ir 11 dalį, kuriomis reglamentuojamas pavaduojančio personalo įdarbinimas vieneriems metams į „faktiškai laisvas ir iki gruodžio 31 d. neužpildytas“ darbo vietas ir nurodoma, kad tai bus daroma „kol bus baigtos etatinio pedagoginio personalo atrankos procedūros“, jeigu nuostatoje, pagal kurią sudaromos terminuotos darbo sutartys, nenustatyti tikslūs konkursų terminai ir nenumatyta teisės į žalos atlyginimą?
            
         
               2.
            
            
               Ar prie objektyvių priežasčių, kaip jos suprantamos pagal 1999 m. birželio 28 d. Direktyvos 1999/70/EB priedo 5 punkto 1 dalį, galima priskirti pirmiau nurodytus Italijos mokyklų sistemos organizavimo reikalavimus, dėl kurių tokia, kaip antai Italijos teisės nuostata, pagal kurią laikinai įdarbintam mokyklos personalui nenumatyta teisės į žalos atlyginimą, gali būti pripažinta suderinama su Europos Sąjungos teise?
            
         
      (1)  1999 m. birželio 28 d. Tarybos direktyva 1999/70/EB dėl Europos profesinių sąjungų konfederacijos (ETUC), Europos pramonės ir darbdavių konfederacijų sąjungos (UNICE) ir Europos įmonių, kuriose dalyvauja valstybė, centro (CEEP) bendrojo susitarimo dėl darbo pagal terminuotas sutartis (OL L 175, p. 43; 2004 m. specialusis leidimas lietuvių k., 5 sk., 3 t., p. 368).